<classify> KATIBU Mkuu wa Chama Cha Mapinduzi CCM, Bashiru Ally ametoa pole kwa Watanzania na kuwataka kuwa wavumilivu katika kipindi hiki kigumu cha maombolezo ya watu waolipata maafa kutokana na ajali ya kivuko cha Mv Nyerere Alhamisi Ukara wilayani Ukerewe mkoani Mwanza.Bashiru akizungumza jana mjini hapa akiwa katika ziara ya kikazi, alisema ajali hiyo ni pigo kubwa kwa Taifa kutokana watu wengi kupoteza maisha.Hadi jana watu waliokufa walikuwa wamefikia 209. Dk Bashiru alitembelea eneo linalojengwa hospitali ya rufaa ya kanda mkoani hapa ambayo haijakamilika.Sisi kama CCM tunawapa pole wenzetu waliopatwa na janga hili na niombe Watanzania wenzangu tuungane pamoja katika kipindi hiki kigumu kwa kuwa hili ni letu sote. Tuwaombee wenzetu waliolazwa hospitalini kufuatia ajali hiyo wapone haraka ili waendelee na majukumu yao, alisema Bashiru.Alisema viongozi mbalimbali wa Serikali ya Awamu ya Tano wako kisiwani Ukara kuhakikisha taratibu zote zinaenda sawa katika eneo hilo la ajali na hadi jana, kila kitu kilikuwa kinaendelea vizuri.Wabunge wa CCM mkoani hapa akiwemo Mbunge wa Jimbo la Nanyamba, Abdalla Chikota alisema wako pamoja kuwaombea Watanzania wenzao hao pamoja na mbunge mwenzao wa Ukerewe.Hata hivyo, amevitaka vyombo vya usafirishaji mjini na nchi kavu nchini kufuata na kuzingatia sheria za mamlaka husika ili kuondokana na matukio kama hayo ambayo yanapelekea pigo kubwa kwa Taifa. Mbunge wa Jimbo la Mtwara Vijijini, Hawa Ghasia alisema wabunge, wana-Mtwara na Watanzania wote wamesikitishwa na ajali hiyo na kuwataka kuendelea kuwa wavumilivu katika kipindi hiki kigumu.Tunampa pole Rais wetu katika janga hili kwani sisi kama wabunge na Watanzania kwa jumla tuko pamoja katika jambo hili na tumwombe Mwenyezi Mungu azidi kutupa moyo wa subira na uvumilivu wakati serikali ikiendelea na taratibu zake za kuhakikisha mambo yanaenda sawa, alisema Ghasia.Akiwa Ukara jana, Katibu wa Itikadi na Uenezi CCM Taifa, Humphrey Polepole alisema Mwenyekiti wa CCM Taifa, Rais John Magufuli ametuma timu ya watu sita wa CCM kuweka kambi kisiwani humo ili kushiriki katika kusimamia msiba huo kwa kuwa chama hicho ndicho chenye dhamana ya kuongoza nchi.  <topic>: kitaifa 